**Referat**

|  |
| --- |
| **Møde:** Sundhedsdirektørernes Forretningsudvalg**Tid**: Fredag den 14. marts 2025 kl. 13:00-15:00**Sted:** Mødelokale 3 i kælderen, Boulevarden 13, 9000 Aalborg Kommune**Deltagere:** Søren Aalund, BenteGraversen, Maj Skårhøj, Anne Fink, Haukur S. Thorsteinsson, Peter Hvid Paulsen, Thomas Haugaard**Gæster:** Rikke Albrektsen, Mikkel Grimmeshave**Afbud:**   |

# **Drøftelse af samarbejdet med Psykiatrien om tilbud til borgere med uforståelig/voldelig adfærd**

Rikke Albrektsen, Frederikshavn Kommune, deltager i behandlingen af punktet.

På møde i Sundheds- og Ældrechefkredsen den 29. januar 2025 drøftede kredsen kommunalt oplevede udfordringer vedr. tilbud til ældre borgere med demens og psykiatriske udfordringer (voldelig og udadreagerende adfærd mv.). Der tegner sig et billede af, på tværs af de nordjyske kommuner, at man oplever, at det er svært at finde passende tilbud til denne målgruppe samt at samarbejdet med Psykiatrien er vanskeligt. Dette fordi Psykiatrien typisk vurderer, at målgruppen ikke har brug for specialiseret behandling. Udfordringen opleves tiltagende, og med den demografiske udvikling og den stigende andel af ældre, er der behov for at sætte fokus på målgruppen, kompetencer og kapacitet.

Flere kommuner meldte på mødet i sundheds- og ældrechefkredsen ind, at der lokalt opleves problemstillinger med borgere, der har en adfærd, som kalder på særlige foranstaltninger og derfor ikke kan håndteres i kommunalt regi, men hvor borgerne afvises til indlæggelse i Psykiatrien. I den forbindelse opleves desværre ikke altid et tilstrækkeligt godt samarbejde med Psykiatrien om indlæggelser og udskrivninger. Der mangler et svar på, hvordan disse borgere skal håndteres, hvis en indlæggelse i psykiatrien ikke er en mulighed.

Det blev på mødet i sundheds- og ældrechefkredsen aftalt, at der skulle indhentes cases hos chefkredsen, og at sagen på den baggrund skulle forelægges på direktørniveau. Sekretariatet har efterfølgende modtaget cases fra Mariagerfjord Kommune og Frederikshavn Kommune, der er vedlagt som bilag for at illustrere udfordringsbilledet. De respektive cases illustrerer såvel kompleksiteten som diversiteten i målgruppen, og de fleste tilfælde også et udfordret samarbejde med psykiatrien omkring borgerne.

## Indstilling:

Det indstilles at Sundhedsdirektørernes Forretningsudvalg:

* Drøfter det beskrevne udfordringsbillede samt de fremsendte cases og beslutter sagens videre gang.

**Bilag:** Cases vedr. borgere med udadreagerende adfærd

***Referat:***

*Rikke Albrektsen deltog under behandlingen af punktet og indledte med en introduktion til emnet. Frederikshavn Kommune oplever problemer med at håndtere særligt ældre borgere med udadreagerende/voldelig adfærd, og på et møde i den kommunale sundheds- og ældrechefkreds kunne de øvrige kommuner nikke genkendende til problemstillingen.*

*Emnet er også dagsordenssat i sundhedsklyngerne, men der var i Sundhedsdirektørernes Forretningsudvalg enighed om, at der er behov for en samlet dialog med Psykiatrien i Strategisk Sundhedsforum. Formålet er at få et fælles billede af problemstillingen og i fællesskab se på løsningsmuligheder (f.eks. ift. kompetenceudvikling af kommunale medarbejdere, forebyggende indsatser, udgående funktioner fra Psykiatrien, anvendelse af pladser i Psykiatrien mv.). Det kan være relevant at repræsentanter fra Ældrepsykiatriens ledelse samt eventuelt kommunale ældre/handicapchefer deltager i Strategisk Sundhedsforums behandling af emnet.*

# **Opfølgning på møder**

Sundhedsdirektørernes Forretningsudvalg drøfter efter behov relevante møder siden sidst, herunder:

* Ekstraordinært møde i Sundhedssamarbejdsudvalget den 11. februar 2025
* Møde Psykiatripartnerskabet den 12. februar 2025
* Ordinært møde i Strategisk Sundhedsforum den 26. februar 2025
* Seminar for Strategisk Sundhedsforum om sundhedsreformen den 26.-27. februar 2025
* KL’s Sundhedsstrategiske gruppe den 28. februar 2025
* Ekstraordinært møde i Fælles Forretningsudvalg den 5. marts 2025
* Møde i Kontaktudvalget den 14. marts 2025
* Evt. afholdte møder i KL’s baggrundsgrupper vedr. sundhedsreformen

## Indstilling:

Det indstilles at Sundhedsdirektørernes Forretningsudvalg:

* Drøfter om de nævnte møder giver anledning til opfølgning i regi af Sundhedsdirektørernes Forretningsudvalg.

***Referat:***

*Der var enighed om, at Strategisk Sundhedsforums seminar den 26.-27. februar havde fungeret godt, selv om seminaret ikke på den korte bane resulterede i konkrete produkter. I forlængelse af evalueringen af seminaret vendte Sundhedsdirektørernes Forretningsudvalg bl.a. den administrative understøttelse af de kommende sundhedsråd, samt integrationen af somatik og psykiatri i sundhedsreformen.*

*Forretningsudvalget blev orienteret om, at Kontaktudvalget på møde den 14. marts 2025 ikke havde bemærkninger til den forelagte procesplan for implementering af sundhedsreformen, eller til udarbejdelsen af en vision for det fremtidige samarbejde på sundhedsområdet i Nordjylland.*

*Som opfølgning på Strategisk Sundhedsforums ordinære møde den 26. februar 2025, hvor forsøg med POCT-udstyr blev behandlet, vil fællessekretariatet sende en påmindelse til kommunerne om at udpege én forsøgskommune pr. klynge.*

# **Forberedelse af kommende møder**

Sundhedsdirektørernes Forretningsudvalg drøfter kommende møder med henblik på eventuel forberedelse af sager, sagsgange og fælleskommunale perspektiver.

* Møde i Sundhedssamarbejdsudvalget den 25. marts 2025: Den endelige dagsorden til mødet foreligger endnu ikke (forventes udsendt den 18. marts), men i overskriftsform forventes dagsordenen at indeholde:
	+ Lægedækning i Nordjylland
	+ Retningslinjer for behandling af ansøgninger vedr. forlængelse af ubesatte disponerede kapaciteter
	+ Sundhedsreformen – herunder fælles arbejdsplan
	+ Oplæg – introduktion til ”Bedst for Os”
	+ Sundhedspolitisk Samling 2025
	+ Nedlæggelse af samarbejdsaftaler (”Samarbejdsaftale om børn med en psykisk syg forælder” og ”forløbsprogram for borgere med bipolar affektiv sindslidelse”)
	+ Nyt fra sundhedsklyngerne – Oplæg fra sundhedsklynge Midt om projektet ”Tæt og tør”
* Evt. kommende møder i KL’s baggrundsgrupper vedr. sundhedsreformen, såfremt der ses behov for input til disse møder

## Indstilling:

Det indstilles at Sundhedsdirektørernes Forretningsudvalg:

* Afgiver eventuelle bemærkninger til kommende møder

***Referat:***

*I forhold til Sundhedssamarbejdsudvalgets kommende møde den 25. marts 2025 blev det bemærket, at der tidligere er orienteret om Bedst for Os i andre fora, hvorfor det skal overvejes om (og i så fald med hvilket formål) Samarbejdsudvalget skal orienteres om Bedst for Os. Efter mødet i Forretningsudvalget er det blevet afklaret, at punktet ikke sættes på dagsordenen til Sundhedssamarbejdsudvalgets møde den 25. marts.*

# **Indhold og proces for beskrivelse af opgaveflytning**

KL har tidligere via et spørgeskema indhentet oplysninger fra alle kommuner om beskrivelse af de opgaver, som i forbindelse med sundhedsreformen flyttes fra kommuner til region. På det ekstraordinære møde om sundhedsreformen i sundhedsdirektørkredsen den 4. februar 2025 var der en drøftelse af behovet for at supplere KL’s afdækning med en nordjysk afdækning af samme emne.

Der har været en dialog med KL om adgang til de nordjyske data, som KL modtog i forbindelse med spørgeskemaundersøgelsen. KL er dog tilbageholdende med bred anvendelse/videreformidling af data, da nogle data fra undersøgelsen viste sig at have en del usikkerheder.

På den baggrund lægges op til en drøftelse af indhold og timing af en nordjysk afdækning af de opgaver, som skal flyttes til regionalt regi. Afdækningen skal bidrage til en mere præcis og nuanceret beskrivelse af de opgaver, der flytter, og understøtte forståelsen af kompleksiteten og diversiteten af hvor og hvordan opgaverne er forankret i dag. Udover at give et fælleskommunalt overblik skal afdækningen imødekomme det informationsbehov, som Region Nordjylland har. Afdækningens indhold kan derfor vendes med regionen inden igangsættelse og suppleres med input derfra.

Indholdsmæssigt kan afdækningen berøre emner som:

* Organiseringen af den pågældende opgave (herunder hvorvidt opgaven organisatorisk er adskilt fra øvrige kommunale opgaver, der ikke flyttes)
* Afdækning af antallet af medarbejdere involveret i opgaveløsningen (og igen hvorvidt disse medarbejdere har delte funktioner mellem opgaver der flyttes og ikke flyttes)
* Fysisk placering af opgaveløsningen (og om disse matrikler indeholder anden aktivitet)
* Hvilke væsentlige opmærksomhedspunkter der ses i forbindelse med flytningen af opgaven og i forbindelse med opgaveløsningen i den nye struktur (f.eks. nuværende matrikler med flere funktioner, medarbejdere med flere funktioner, nye snitflader mv.)
* Hvilke indsatser borgerne modtager, og en beskrivelse af målgruppen (f.eks. alder, sygdomsprofil mv.)
* Om dele af opgaven for nuværende varetages af eksterne leverandører

KL’s spørgeskema indeholdt primært lukkede spørgsmål uden umiddelbar mulighed for uddybning. Det anbefales, at den kommende afdækning giver mulighed for uddybning i fritekst. Det kan selvsagt vanskeliggøre kvantitative opgørelser og direkte sammenligning mellem kommunerne, men det giver forventeligt et mere nuanceret billede af den hidtidige aktivitet og rammerne for dette.

I forhold til proces for afdækningen er der behov for en stillingtagen til om en afdækning skal gennemføres snarest muligt eller have en bestemt timing (f.eks. afvente endelig national faglig afgrænsning af opgaveflytningen).

Såfremt fællessekretariatet skal stå for afdækningen anbefales, at det sker med input fra kommunale medarbejdere med nærmere indsigt i de fire opgaveområder. Derudover kan indholdet af afdækningen som nævnt blive suppleret af input fra regionen inden igangsættelse.

## Indstilling:

Det indstilles at Sundhedsdirektørernes Forretningsudvalg:

* Tager en indledende drøftelse af formål, emner og form på afdækningen af opgaveflytning
* Afklarer proces og timing for afdækningen af opgaveflytning

***Referat:***

*Der var enighed om, at der er behov for at lave en nordjysk kommunal afdækning af opgaveflytningen. Kortlægningen skal være anvendelsesorienteret, og det må forventes, at afdækningen skal ses som en iterativ proces, hvor behovet for nye oplysninger kan vise sig senere i implementeringen af opgaveflytningen.*

*Indholdsmæssigt blev følgende nævnt som emner afdækningen bør komme ind på (i tillæg til de nævnte punkter i dagsordenen):*

* *En helt overordnet beskrivelse af hvilken opgave, der løses*
* *Nuværende medarbejderes uddannelse*
* *Snitflader til øvrige opgaveområder*
* *Borgervolumen på de berørte opgaveområder*
* *Aktivitetens placering på døgnet*

*Det blev aftalt, at der udpeges en kontaktperson fra henholdsvis Aalborg Kommune, Hjørring Kommune, Mariagerfjord Kommune og Thisted Kommune, som kan hjælpe fællessekretariatet med input til afdækningens indhold og udformning. Det er ligeledes væsentligt, at afdækningen laves med input fra Region Nordjylland med henblik på at opfylde det regionale informationsbehov.*

# **Sundhedsreform**

I det omfang der er områder af arbejdet med sundhedsreformen, der ikke er blevet afdækket/drøftet i forbindelse med behandlingen af øvrige punkter på dagsordenen, vil der her være mulighed for at tage særskilte drøftelser herom.

Under dette punkt kan behovet for og ønskerne til en videreudvikling af den [procesplan](https://dagsordener.rn.dk/vis?id=88821116-794f-47ed-81d6-8329fadcdb17&iframe=true&punktid=a75ee792-5a0a-42ad-8ca7-47fd1b732137) for implementering af sundhedsreformen, som forelægges Kontaktudvalget den 14. marts, vendes. Denne version af procesplanen er lavet til politisk niveau, men kan viderebearbejdes til administrativ anvendelse (uanset hvad vil procesplanen være et dynamisk dokument som løbende opdateres).

## Indstilling:

Det indstilles at Sundhedsdirektørernes Forretningsudvalg:

* Drøfter om der er områder af arbejdet med sundhedsreformen, der kræver opmærksomhed
* Afgiver ønsker til videreudvikling af procesplan for implementering af sundhedsreformen

***Referat:***

*Det blev aftalt, at fællessekretariatet laver en rundspørge hos kommunerne (via sundhedsdirektørerne) af, hvad der kommunalt er behov for at vide om regionale sundhedsopgaver med henblik på at kommunerne forberedes bedst muligt på arbejdet i det nye sundhedsråd.*

# **Ressourcetræk i forbindelse med sundhedsreformen**

I forbindelse med sundhedsreformen opleves periodisk opgavepres i det fælleskommunale sundhedssekretariat, hvorfor der lægges op til en drøftelse heraf. Opgaver udledt af reformen bevirker, at der i et længere perspektiv kan være en udfordring i at holde balancen i ”daglige” driftsopgaver sammen med det udviklingsarbejde, der pågår ved implementering af reformen.

Nogle få opgaver i fællessekretariatet er indtil videre faldet væk eller nedtonet i kraft af sundhedsreformen; det drejer sig f.eks. om færre revideringer af samarbejdsaftaler og frafald af kvartalsvise kapacitetsvurderinger vedrørende almen praksis. Nogle opgaver, som kunne være bortfaldet med reformen, består imidlertid; det drejer sig f.eks. om nationalt krav om udarbejdelse af midtvejs- og slutstatus på den nuværende sundhedsaftale. Samtidig indebærer reformarbejdet temamøder, øget mødefrekvens i flere mødefora samt afdækningsopgaver, udarbejdelse af tids/procesplaner, formulering af fælleskommunale positioner mv. De fleste driftsopgaver forbliver samtidig uændrede inden for f.eks. vederlagsfri fysioterapi, betjening af mødefora, klagesager mv.

## Indstilling:

Det indstilles at Sundhedsdirektørernes Forretningsudvalg:

* drøfter ressourcetrækket i fællessekretariatet i overgangsperioden frem mod implementering af sundhedsreformen.

***Referat:***

*Punktet blev udskudt til senere behandling i Sundhedsdirektørernes Forretningsudvalg.*

# **Godkendelse af ny fordelingsnøgle på sygeplejerskeuddannelsen**

En arbejdsgruppe i kredsen af de kommunale uddannelsesansvarlige på sygeplejerskeuddannelsen har arbejdet på en tilpasning af den eksisterende fordelingsnøgle af praktikpladser på uddannelsen.

Som følge af det vigende optag på sygeplejerskeuddannelsen i Hjørring og Thisted har UCN besluttet at flytte studiepladser til udbuddet i Aalborg. Her har UCN angivet at formålet med flytningen er at sikre, at der samlet set bliver uddannet flest mulige sygeplejersker til det nordjyske sundhedsvæsen. UCN har ifm. flytningen betonet, at der ikke er tale om at studiepladserne permanent flyttes fra Hjørring/Thisted til Aalborg, men UCN følger søgetallet tæt. Samtidig har UCN fastholdt at studerende skal i praktik rundt om i hele regionen.

Derudover har UCN i Hjørring oprettet et særligt tilrettelagt forløb (STF), målrettet SSA’er der kan uddanne sig til sygeplejerske på 2,5 år. Forløbet er oprettet med 29 studiepladser, men idet de vægtes med 2/3, så bliver disse pladser reelt til 44 studerende. STF øger følgelig dimensioneringen fra 431 studerende til 455 studerende. Det betyder, at klinikken skal aftage flere studerende på 6. semester, jf. dimensioneringsaftalen. Dimensioneringsaftalen for 2024/2025 er 435 studerende.

Denne omfordeling af pladser samt det nye forløb medfører, at der kastes et nyt blik på fordeling af studerende til klinikken.

De seneste ændringer nødvendiggør, at kommunerne revurderer implementeringen af fordelingsnøglen og sikrer gennemsigtighed i de nye aftaler. Det er i alles interesse at sikre en retfærdig og lige fordeling af studerende til samtlige kommuner i Nordjylland. Formålet med de nye aftaler vedrørende fordelingsnøglen er at sikre, at antallet af studerende harmonerer med kapaciteten i praksis, så de studerende opnår det bedst mulige læringsforløb. Praksis af høj kvalitet er afgørende for at sikre rekruttering til sygeplejefaget i hele Nordjylland.

Sundheds- og Ældrechefkredsen har drøftet udkastet og godkendt det til videre behandling.

## Indstilling:

Det indstilles at Sundhedsdirektørernes Forretningsudvalg:

* Beslutter om udkast til fordelingsnøgle på sygeplejerskeuddannelsen skal godkendes på møde i kredsen af sundhedsdirektører den 23. maj 2025 eller om det evt. kan klares pr. mail.

**Bilag:** Fordelingsnøgle på sygeplejerskeuddannelsen

***Referat:***

*Det blev godkendt at fordelingsnøglen sendes til skriftlig godkendelse i direktørkredsen. I mailen tilføjes oplysninger om udviklingen i antal pladser set ift. tidligere fordelingsnøgle.*

*Det blev understreget, at flytningen af pladser fra Hjørring/Thisted til Aalborg skal ses som en midlertidig ordning.*

# **Nyt fra KKR Nordjylland**

Der orienteres på mødet om:

* Tværsektorielt Uddannelsesforum – udpegning af nye repræsentanter.
* Sundhedsalliancen: Sundhedsalliancen afholdt møde den 20. februar 2025, hvor bl.a. igangsættelse af to arbejdsgrupper blev godkendt; dels ift. indsats om praksisnær efter- og videreuddannelse og dels ift. indsats om at øge sundhedspersonalets kompetencer til at anvende digitale løsninger og velfærdsteknologi. Udpegning til arbejdsgrupperne fra kommunal side er i proces.

## Indstilling:

Det indstilles at Sundhedsdirektørernes Forretningsudvalg:

* Tager orienteringen til efterretning.

***Referat:***

*Sundhedsdirektørernes Forretningsudvalg tog orienteringen fra KKR-sekretariatet til efterretning. Det blev besluttet, at beslutning om en* *eventuel undersøgelse af uddannelsesfrafald (jf. drøftelse i Sundhedsalliancen) sættes på dagsordenen på formødet til Strategisk Sundhedsforum den 23. maj 2025.*

*Ift. repræsentation i Tværsektorielt Uddannelsesforum meddelte både Hjørring og Thisted Kommune, at der forventeligt vil kunne genudpeges til maj, når nye sundhedsdirektører er på plads i de to kommuner.*

# **Eventuelt**

***Referat:***

*Håndteringen af emnet fælles udbud blev drøftet, da dette både behandles i Klynge Midt (politisk efterspørgsel på notat om fordele og ulemper ved fælles udbud) samt regionsdækkende (udvikling af en drejebog for fælles udbud som oprindeligt besluttet af Fælles Forretningsudvalg den 16. juni 2023). Det blev besluttet at indstille til Fælles Forretningsudvalg, at den regionsdækkende udarbejdelse af en drejebog for fælles udbud afventer arbejdet i Klynge Midt, hvor notatet om fordele/ulemper ved fælles udbud kan være med til at belyse hvornår/hvordan en drejebog ville kunne tages i anvendelse. Fælles Forretningsudvalg skal godkende den endelige håndtering af drejebogen for fælles udbud.*

# **Næste møde**

# Næste møde i Sundhedsdirektørernes Forretningsudvalg er den 4. april 2025 kl. 9.00 - 11.00 på Teams.